Νομός Μαγνησίας

Ο νομός Μαγνησίας είναι ένας από τους 51 νομούς της Ελλάδας. Από το 2011 και σύμφωνα με το Πρόγραμμα «Καλλικράτης» διασπάστηκε σε δύο νέες περιφερειακές ενότητες: Π.Ε. Μαγνησίας και Π.Ε. Σποράδων.

Η Χερσαία Μαγνησία:« Η γη των Κενταύρων και των Αργοναυτών », περιλαμβάνει το Πήλιο ( δασωμένη πράσινη αγκαλιά, το βουνό της γαρδένιας της καμέλιας και των βοτάνων με το χιονοδρομικό του κέντρου, τις Αιγαιοπελαγίτικες μαγευτικές παραλίες και τα ψαρολίμανα του Παγασητικού), τον Βόλο (σύγχρονη πόλη, κοιτίδα ιστορίας και πολιτισμού),  τον Αλμυρό ( δυναμική συνέχεια της αρχαίας Άλου με έντονο παραγωγικό δυναμισμό), το Βελεστίνο (η πατρίδα του Ρήγα Βελεστινλή), την Νέα Αγχίαλο (στα θεμέλια των αρχαίων Φθιώτιδων Θηβών, το όμορφο ακρογιάλι του Παγασητικού με τους αμπελώνες των εκλεκτών κρασιών).

Η Νησιώτικη Μαγνησία, Βόρειες Σποράδες: « Πολύτιμα σμαράγδια του Αιγαίου» αποτελείται από τη Σκιάθο, τη Σκόπελο και την Αλόννησο με τις μοναδικές γαλάζιες  παραλίες τους. Στο θαλάσσιο Πάρκο των Βορείων Σποράδων βρίσκεται το σπίτι της Μεσογειακής Φώκιας, το καταφύγιο σπάνιων πουλιών και θηλαστικών, υπόδειγμα προστασίας του φυσικού περιβάλλοντος.

Περιλαμβάνει γεωγραφικά την περιοχή της Μαγνησίας στη Θεσσαλία και τα νησιά των Βόρειων Σποράδων Αλόννησο, Σκιάθο και Σκόπελο. Έχει έκταση 2.636 τ.χλμ. και πληθυσμό 208.500 κατοίκους (απογραφή 2011).

Πρωτεύουσα του νομού είναι ο Βόλος με πληθυσμό 144.420 κατοίκους. Δεύτερη σε πληθυσμό είναι η επαρχία Αλμυρού, αγροτική κυρίως περιοχή που ασχολείται με την καλλιέργεια βάμβακος, σιτηρών, ντομάτας και αμυγδάλων.   

Για πλήρη κατάλογο των πόλεων και οικισμών του νομού, δείτε επίσης Διοικητική διαίρεση νομού Μαγνησίας

Μυθολογία

Η περιοχή της Μαγνησίας αναφέρεται σε μερικούς από τους πιο σημαντικούς ελληνικούς μύθους.

Γενάρχης της περιοχής υπήρξε ο Μάγνης, του Άργου ή του Δία ή γιος του Αιόλου, ο οποίος εγκαταστάθηκε στο Πήλιο. Στο Πήλιο κατοικούσαν οι Κένταυροι, ιππόμορφα όντα που προήλθαν από την ένωση του Ιξίωνα και της Νεφέλης. Γνωστός Κένταυρος της μυθολογίας ήταν ο Χείρων, ο οποίος μεσολάβησε για τον γάμο του Πηλέα με την Θέτιδα, που έγινε στο Πήλιο. Στην διάρκεια του γάμου και εξαιτίας του μήλου της Έριδος, προκλήθηκε ο Τρωικός πόλεμος.

Κοντά στον σοφό Κένταυρο Χείρωνα μαθήτευσε ο Ασκληπιός,  πατέρας της ιατρικής, καθώς και ο Αχιλλέας. Από την Μαγνησία, επίσης, ξεκίνησε η Αργοναυτική εκστρατεία, που σχετίζεται ιστορικά με την απαρχή της τεχνικής επεξεργασίας του χρυσού στον ελλαδικό χώρο.

Δείτε επίσης
 Μάγνητες